  Виталий Пронин Тодмо удмурт кырӟасьлэн Григорий Титовлэн вордӥськем дырысеныз туэ 110 ар тырмиз. Таин валче 17-тӥ толсуре Ижысь филармониын ортчоз «Жильыртӥсь кырӟан ошмес» концерт-вожвылъяськон. Григорий Титовез ӵошатылӥзы бадӟым ӟуч кырӟасен А. Шаляпинэн. Григорий Иванович дышетскиз Москваысь консерваториын, трос аръёссэ ужаз Ижысь филармониын. Солэн творчествоез зол узырмытӥз удмурт крезьгурлэсь шыкыссэ. Жаляса верано, али академической амалэн кырӟасьёс удмурт сцена вылын ӧжыт. Та ужпумез но ӝуто «Жильыртӥсь кырӟан ошмес» конкурс-вожвылъяськонэз радъясьёс - «Мынам Удмуртие» ТРК, Удмуртиысь Крезьгуричослэн огазяськонзы но Удмурт филармония.«Жильыртӥсь кырӟан ошмес» концерт-вожвылъяськонэ пырисько академической амалэн кырӟасьёс.  Кырӟанъёс быдэстӥськозы улэп крезьгур чузъяськем улсын.  Конкурсэ пыриськыны мылкыдзэс веразы ни 18 кырӟасьёс: искусствоосъя элькун школаын дышетскисьёс, Ижкарысь крезьгуръя школаосысь дышетскисьёс но дышетӥсьёс, Глазов но мукет ёросъёсысь кырӟасьёс. Тросэз нимъёс тодмотэмесь, кырӟанъёссы но удмурт учкись понна вылесь. Вераны кулэ, ужъёс гужем ӵоже чузъяськизы "Мынам Удмуртие" радио пыр. Соос понна кылзӥсьёс куаразэс сётылӥзы.-  «ВКонтактеын» «Жильыртӥсь кырӟан ошмес» группаын али мынэ куара сётон, татын вормись аслэсьтыз кырӟанзэ филармониын ӟеч студиын гожтыны быгатоз, - вера вожвылъяськонлэн огез радъясез Светлана Белых.Но таин Григорий Титовлэсь котырес лыдпуссэ пусъён уг йылпумъяськы.- Концертын люкам уксёен Г. Титовлы сӥзем барельеф лэсьтыны чакласьком, крезьгурчи трос аръёссэ Удмурт филармониын ужаз бере, со отчы ик юнматэмын луоз, - азинтэ Светлана Белых. - Та малпанмы борды итӥськиз Шаркан ёросысь «Удмурт Кенеш» огазеяськон. Куке но соос но Г. Титовлэсь синпелетсэ ёросазы пуктыны малпало вал, но ӧз пӧрмы. Озьыен, люкам коньдонзэс соос огъя кисые поныны дась.Озьы ик концерт ортчон нуналъёсы филармониын адӟытон ужалоз - Шарканысь шаертодонъя музей Иже ваёз Г. Титовлэсь партитураоссэ, туспуктылэмъёссэ.Мария Векшина 0+  